CELEX: C2004/262/87
Language: el
Date: 2004-10-23 00:00:00
Title: Υπόθεση T-314/04: Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων, που ασκήθηκε στις 27 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/46
            
         Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων, που ασκήθηκε στις 27 Ιουλίου 2004
   (Υπόθεση T-314/04)
   (2004/C 262/87)
   Γλώσσα διαδικασίας: η γερμανική
   Η Ομοσπονδιακή Δημοκρατίας της Γερμανίας άσκησε προσφυγή, στις 27 Ιουλίου 2004, κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων. Πληρεξούσιοι της προσφεύγουσας είναι οι Claus-Dieter Quassowski και Christoph von Donat.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, η οποία κοινοποιήθηκε με επιστολή της 17ης Μαΐου 2004 της Γενικής Διευθύνσεως Περιφερειακής Πολιτικής, καθόσον περιορίζει τη χρηματοδοτική συμβολή της Κοινότητας μέσω του Ευρωπαϊκού Ταμείου Περιφερειακής Αναπτύξεως στο πρόγραμμα στόχου 2 1997-1999 της Βόρειας Ρηνανίας-Βεστφαλίας (Nordrhein-Westfalen) (ΕΤΠΑ αριθ. 97.02.13.005/ARINCO Nr. 97.DE.16.005) στο ποσό των 319 046 236,76 ευρώ και απορρίπτει την καταβολή του υπολειπομένου ποσού, ανερχομένου σε 5 488 569,24 ευρώ στις γερμανικές αρχές,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα, κατά το άρθρο 230 ΕΚ, προσάπτει στην προσβαλλομένη απόφαση παράβαση του παραγώγου κοινοτικού δικαίου και παραβίαση γενικών αρχών του δικαίου, κακή χρήση της διακριτικής ευχέρειας της Επιτροπής καθώς και εσφαλμένη αιτιολογία.
   Η Επιτροπή, με την προσβαλλομένη απόφαση, μείωσε την κοινοτική συμβολή μέσω του διαρθρωτικού ταμείου ΕΤΠΑ στο πρόγραμμα στόχου 2 1997-1999 της Βόρειας Ρηνανίας-Βεστφαλίας (Nordrhein-Westfalen) σε 319 046 236,76 ευρώ και απέρριψε την καταβολή του υπολειπομένου ποσού, ανερχομένου σε 5 488 569,24 ευρώ, στις γερμανικές αρχές. Λόγος της μειώσεως είναι η μικρότερη απορροφητικότητα του προγράμματος ως προς ορισμένες ενέργειες και μεγαλύτερη απορροφητικότητα ως προς άλλες σε σύγκριση με το ενδεικτικό σχέδιο χρηματοδοτήσεως. Η προσαρμογή γίνεται όχι στο πλαίσιο των επί μέρους προτεραιοτήτων του προγράμματος, αλλά στο πρόγραμμα συνολικά.
   Η Επιτροπή υποστηρίζει ότι η αναδιάταξη κονδυλίων (μεταφορά) είναι δυνατή μεταξύ ενεργειών, όχι όμως μεταξύ προτεραιοτήτων του προγράμματος, για την τελευταία αυτή δε απαιτείται προηγουμένως νέα απόφαση της Επιτροπής. Τούτο ισχύει επίσης στην περίπτωση μεγαλύτερων πραγματικών δαπανών στο πλαίσιο του εγκεκριμένου προγράμματος, για τις οποίες δεν είχε υποβληθεί αίτηση αυξήσεως της συμβολής του ΕΤΠΑ.
   Η Γερμανική Ομοσπονδιακή Κυβέρνηση φρονεί ότι οι αναδιατάξεις κονδυλίων είναι δικαιολογημένες εν τοις πράγμασι. Η κυβέρνηση αυτή υποστηρίζει ότι οι επουσιώδεις σε έκταση αναδιατάξεις συμβάλλουν στην καλύτερη επίτευξη των κοινοτικών χρηματοδοτικών στόχων. Δεν υπάρχει λόγος μειώσεως της χρηματοδοτήσεως. Η μείωση της εγκεκριμένης συμμετοχής του ΕΤΠΑ δεν μπορεί, ιδίως, να δικαιολογηθεί με την άποψη ότι οι αρμόδιες αρχές και φορείς της Βόρειας Ρηνανίας-Βεστφαλίας εφήρμοσαν με ευελιξία το ενδεικτικό σχέδιο χρηματοδοτήσεως του προγράμματος κοινοτικών διαρθρωτικών παρεμβάσεων στις περιφέρειες που ενέπιπταν στο στόχο 2 κατά την περίοδο 1.1.1997-31.12.1999. Κατά τούτο, η μείωση του καταβλητέου υπολοίπου αντιβαίνει στο κοινοτικό δίκαιο.
   Η Γερμανική Κυβέρνηση προβάλλει περαιτέρω ότι, ενώ η Επιτροπή δεν επιτρέπει ευελίξια ως προς τις προτεραιότητες σε περίπτωση που, κατά τη λήξη χρηματοδοτικής περιόδου, δεν είναι πλέον δυνατή η τυπική έγκριση εκ μέρους της Επιτροπής, η ίδια περιορίζει ασκόπως το περιθώριο ελιγμών του κράτους μέλους και, ενδεχομένως, των αρμόδιων τοπικών αρχών και φορέων.